**Banja Luka,** 28.05.2020. godine

**Br. protokola:**

**Poslovni portal**

**Capital.ba**

**N/r Siniša Vukelić, glavni urednik**

**Služba za odnose s javnošću**

**Kontakt osoba: Predrag Klincov**

**Telefon: 051/246-312**

**Faks: 051/215-610**

**PREDMET:** Reagovanje na članak „Zbog Škrbićevog zeta „Elektrokrajina“ izgubila podatke 30 hiljada potrošača“

Poštovani,

*Zbog objave članka pod naslovom „Zbog Škrbićevog zeta „Elektrokrajina“ izgubila podatke 30 hiljada potrošača“ od 27.05.2020. godine, a radi tačnog informisanja javnosti, molimo Vas da u cijelosti objavite reagovanje „Elektrokrajine“ na dio sadržaja objavljenog članka.*

Kao prvo naslov članka je potpuno netačan, jer „Elektrokrajina“ nije izgubila svoje obračunske podatke niti za jednog potrošača, a takođe ni ono čemu trenutno nema pristup nije zbog firme Dwelt već zbog preduzeća Nites.

Moramo da naglasimo da je osnovni problem taj što Nites praktično ne dozvoljava pristup „Elektrokrajini“ vlastitoj bazi podataka, dakle ne nikakvom svom izvornom kodu, kako se u članku pominje, već bazi podataka koja je vlasništvo „Elektrokrajine“.

Naime, „Elektrokrajina“ je vlasnik servera na kojem se nalazi baza podataka, te vlasnik i licence Oracle softvera u kojem se nalaze podaci, a naravno da je i vlasnik podataka. „Elektrokrajina“ nikada nije tražila pristup izvornom kodu programa AMM sistema. „Elektrokrajina“ od Nitesa samo traži da softver radi ono što je predviđeno tenderima i ugovorima, a istina je da softver nikada nije došao na odgovarajući nivo, te neke važne propuste nikad nisu riješili.

„Elektrokrajina“ je i vlasnik licence za 35.000 brojila za Nitesov softver. Naglašavamo, za softver koji možemo koristiti bez vremenskog ograničenja u trenutnoj verziji, a ne za uslugu koju moramo nanovo plaćati svake godine. Nama su sva ova pomenuta prava narušena.

Ilustracije radi, zamislite kada bi Microsoft, koji je vlasnik Word softvera, i korisnici sa računarom plaćaju licencu za njegovo korištenje, sve vaše fajlove u ovom programu proglasio svojim intelektualnim vlasništvom i onemogućio vam pristup vašim tekstovima.

E upravo to je Nites uradio Elektrokrajini.

Ne mislimo previše polemisati, ali s obzirom da vijest „Elektrokrajinu“ i v.d. direktora predstavlja predstavlja u negativnom svjetlu, a Nites u pozitivnom, potrebno je i da javnost zna način na koji je Nites došao da ovog posla, a koji najblaže rečeno nije bio uobičajen.

Naime 2008. Nites se prvi put pojavljuje kao konsultant za pripremu Tenderske dokumentacije za MH ERS za tender „AMM system and energy meters“ po kreditu EBRD-a „35806 EBRD LOAN / ERS-P4-03/08“. Oni dobijaju ekskluzivno pravo da napišu tenderski dokument, a zatim se na taj isti tender prijavljuju u formi ponuđača! I pored toga, kao najbolji ponuđač je odabrana Mikroelektronika, ali nakon višemjesečne obustave aktivnosti na konačnom izboru ponuđača, Mikroelektronika se povukla i Nites dobija ugovor! U tom trenutku Nites nije imao ni jednu referencu na ovom polju, niti softver. Takođe je istina da je Nites nakon toga do sada od Elektrokrajine dobio više šest miliona evra kroz razne tendere. Umjesto da Nites ima sve navedeno u vidu i omogući Elektrokrajini da koristi skupo plaćeni softver u formi koju je dostigao sada, oni posežu za blokadom.

Takođe,netačno je da je v.d.direktora Elektrokrajine „posao daljinskog očitavanja potrošnje struje prebacio Škrbićevom zetu“. Naime, u skladu sa Zakonom o javnim nabavkama za poslove održavanja AMM sistema raspisan je tender na kojeg su se prijavilo više učesnika. Nites je uložio žalbu Komisiji za žalbe BiH i ta komisija je njihovu žalbu odbacila kao neosnovanu (riješenje Komisije broj JN2-02-07-1-175-7/20 od 06.02.2020.g.). Tek nakon toga izvršeno je ugovaranje ovog posla sa firmom Dwelt.

U cijelom postupku v.d. direktor nije donosilac nikakve odluke već potpisnik ugovora nakon provedenog javnog postupka nabavke u skladu sa Zakonom o javnim nabavkama BiH.

Krajnje je nekorektno tvrditi da je „Elektrokrajina“, pod navodnim izgovorom pandemije, tražila od potrošača da sami izvrše očitanja potrošnje zbog onemogućenog daljinskog očitanja potrošnje električne energije. Činjenica je da Elektrokrajina „samo“ kod tridesetak hiljada potrpošača ima instalirana brojila za daljinsko očitavanje, a da se preostalih skoro 240.000 brojila nikada nisu očitavala daljinski.

Da bi zaštitili i potrošače a i radnike Elektrokrajine od rizika zaraze poziv građanima je upućen za sva brojila da ih sami očitaju i tu mogućnost je u protekla dva mjeseca iskoristilo oko 40.000 potrošača.

Sva brojila, uključujući i ova koje je Nites blokirao da se daljinski očitaju biće početkom juna očitana od strane radnika Elektrokrajine jer je ukinuto vanredno stanje. Nije fer na ovaj način kvalifikovati probleme koje nam je napravio NITES , jer su radnici Elektrokrajine cijelo vrijeme pandemije radili uobičajeno i izlagali se rizicima moguće zaraze. Štaviše, u proteklom periodu je sedam radnika Elektrokrajine zaraženo virusom koron, ali srećom niko nije imao teže poslijedice niti se zaraza proširila na ostale zaposlene jer smo na vrijeme preuzeli sve epidemiološko-higijenske mjere i spriječili nastanak još jednog velikog klastera zaraze u Banjoj Luci.

Nas ne interesuju stavovi Nitesa o kapacitetima Dwelta, i obrnuto. Kako smo od Nitesa tražili da izvršava ugovorne obaveze, i zbog neispunjavanja tih obaveza nismo mogli vršiti plaćanja za neizvršen posao, tako se odnosimo i prema firmi Dwelt. Sve dok se ne osposobi daljinsko očitavanje brojila mi ne možemo plaćati neurađeno. Iako je Dwelt u javnom postupku nabavke dobio posao održavanja AMM sistema, do danas im nije plaćen ni fening jer daljinsko očitavanje nije otpočelo.

Za razliku od Nitesa koji je od Elektrokrajine skupo naplatio izradu softvera za daljinsko očitavanje brojila, a nakon toga naplaćivao i velike iznose za njegovo održavanje, Dwelt je u fazi instalisanja novog softvera, u njihovom vlasništvu, koga „Elektrokrajina“, za razliku od slučaja sa Nitesom, neće platiti, a kako bi nakon uspostavljanja pouzdanog sistema i formiranja baze podataka, daljinski očitavao predmetna brojila.

Kad sistem bude počeo davati potpune, pouzdane i tačne podatke o očitanjima, ovlašteno lice Elektrokrajine za nadzor izvršenja posla će izvršiti provjeru, što je ugovorno pravo Elektrokrajine , i tek tada će se moći izvršiti fakturisanje i plaćanje izvođača.

Za razliku od Nitesa koji je posao dobio bez javnog postupka, Dwelt je ovaj posao dobio i u javnom postupku na kojem je učestvovao i Nites. Bilo je pokušaja da se i ova nabavka obavi bez javnog postupka u korist ranijeg izvršioca ovih usluga kako je to i rađeno godinama unazad, ali, kao i kod svih drugih nabavki, od dolaska novog v.d. direktora u „Elektrokrajinu“ svi poslovi nabavki se vrše javnim postupkom i u skladu sa Zakonom o javnim nabavkama.

Dwelt je, uprkos navedene opstrukcije od strane Nitesa, na dobrom putu da uspostavi sistem za daljinsko očitavanje brojila na njihovom softver , i očekujemo da ćemo jedan broj očitanja vršiti daljinski već u junu 2020. godine, odnosno za nekoliko dana.

Srdačan pozdrav,

ZP „Elektrokrajina“ a.d. Banja Luka